Christine Lagarde

Christine Madeleine Odette Lagarde (født 1956) er president for Den europeiske sentralbanken siden 1. november 2019, og tidligere finansminister i Frankrike. Hun ledet Det internasjonale pengefondet (IMF) fra juni 2011 til juli 2019.

Før utnevnelsen til IMF-sjef var hun Frankrikes finansminister (minister for økonomi, industri og arbeid), et embete hun ble utnevnt til i juni 2007. Hun var således medlem av den franske regjering under ledelse av statsminister François Fillon. Hun var tidligere landbruksminister og handelsminister i Dominique de Villepins regjering. Lagarde var den første kvinnelige finansministeren i en G8-stat.

I 2008 ble Lagarde av Forbes Magazine rangert på 14.-plass på listen over verdens mektigste kvinner.The 100 Most Powerful Women in the World 2006, Forbes.com Som advokat innen anti-trust og arbeidsrett gjorde hun seg bemerket som den første kvinnelige lederen av det internasjonale advokatfirmaet Baker & McKenzie. Hun har blitt tildelt Frankrikes høyeste utmerkelse, Æreslegionen. I november 2009 ble hun av Financial Times rangert som den beste finansministeren i eurosonen.

28. juni 2011 ble hun utnevnt til ny leder av Det internasjonale pengefondet.«Christine Lagarde blir ny IMF-sjef» Aftenposten 28. juni 2011, besøkt 28. juni 2011 Den 2. juli 2019 ble hun nominert til stillingen som sjef for Den europeiske sentralbank. Hun kunngjorde 16. juli 2019 at hun gikk av som sjef for IMF 12. september 2019.

 Biografi 
Lagarde ble født 1. januar 1956 i Paris som Christine Madeleine Odette Lallouette av akademikerforeldre. Hun gikk på skole i Le Havre og på Holton-Arms School i Bethesda (USA) som AFS-utvekslingsstudent. Hun studerte jus ved Université Paris X: Nanterre. Senere foreleste hun også der etter avlagt eksamen. Hun har i tillegg en Master of Advanced Studies (MAS) i arbeidsrett og en mastergrad i engelsk.

Lagarde jobbet som praktikant i Kongressen i USA, som William Cohens assistent.

Hun er tidligere medlem av det franske landslaget i synkronsvømming.

 Baker & McKenzie 
Lagarde begynte i  Baker & McKenzie i 1981. Hun ble utnevnt til president i firmaets styringskomité i 1999, og ble president i komiteen for global strategi i 2004. 

 Statsrådskarriere 
Som Frankrikes handelsminister mellom 2005 og mai 2007 prioriterte Lagarde å få åpnet nye markeder for landets produkter, i det hun fokuserte på teknologisektoren. Den 18. mai 2007 ble hun flyttet til landbruksdepartementet, som medlem av den nye regjeringen til François Fillon.Décret du 18 mai 2007 relatif à la composition du Gouvernement Den påfølgende måneden tok hun over finansdepartementetDécret du 19 juin 2007 relatif à la composition du Gouvernement som den første kvinnen i Frankrike.

I en tale til nasjonalforsamlingen kort tid etter utnevnelsen avga hun en kontroversiell uttalelse om at den franske tradisjonen med en sterk hang til tenkning utgjorde et hinder for å få gjennomført nødvendige reformer. («Nå klarer det seg med tenkningen. Brett opp ermene!»)New Leaders Say Pensive French Think too Much – NY Times

I november 2008 ga Lagarde ifølge avisen Le Parisien uttrykk for sin målsetning om å gjøre Paris til et viktig sentrum for islamsk finans.Les banques islamiques arrivent en France – Le Parisien

 IMF-sjef 
Lagarde ble i juni 2011 valgt til IMF-sjef etter at Dominique Strauss-Kahn hadde trukket seg i mai. Etter overtakelsen sa den amerikanske finansministeren om Lagarde: «exceptional talent and broad experience will provide invaluable leadership for this indispensable institution at a critical time for the global economy.»

2. juli trakk hun seg med umiddelbar virkning etter at hun ble lansert som kandidat til å overta som sentralbanksjef i den europeiske sentralbanken. Hennes mangeårige visedirektør i IMF, David Lipton, tok over som fungerende IMF-sjef 2. juli 2019. Han gikk av 1. oktober, da etterfølgeren Kristalina Georgieva var klar for tiltredelse.miniatyr|Den franske finansministeren Lagarde møter den amerikanske finansministeren til Barack Obama, Timothy F. Geithner i 2009.

 Europeisk sentralbanksjef 

 Nominasjonsprosess og tiltredelse 2019 
Etter europaparlamentsvalget i 2019 skulle en ny europakommisjon, kommisjonspresident, president i Det europeiske råd og europeisk sentralbanksjef velges. Lagarde ble lansert som kandidat 2. juli og valgt av det nye Europaparlamentet 17. september som ny europeisk sentralbanksjef. Ved den hemmelige avstemningen 17. september, stemte 394 for, 206 mot og 49 avstod. I oktober ble hennes Europaparlamentets nominasjon bekreftet av Det europeiske råd, og hun tiltrådte 1. november 2019 som den første kvinnelige europeiske sentralbanksjefen. Hun er den første sentralbanksjefen i EU som ikke er utdannet økonom.  

 Visjon 
Lagarde ønsket innledningsvis å videreføre Draghis pengepolitikk. Hun uttalte også at hun ville bruke den europeiske sentralbanken til å bidra i klimapolitikken, noe også EU-kommisjonens president Ursula von der Leyen var opptatt av i sin politiske plattform. Hun ville også gjennomgå det eksisterende pengepolitiske rammeverket som lå til grunn for den europeiske pengepolitikken. 

 Referanser 

 Eksterne lenker 




Kategori:Union pour un mouvement populaire-politikere
Kategori:Franske jurister
Kategori:Personer fra Paris
Kategori:Personer fra Le Havre
Kategori:Æreslegionen